Petar Lazić

**Petar Lazić** – književnik, novinar, publicista i univerzitetski profesor. Rođen je 25. septembra 1960. u Kosjeriću (Srbija). Umro je 11. septembra 2017. u Beogradu dve nedelje pre svog 57. rođendana.

Petar Lazić je jedan od najuglednijih satiričara današnjice, prevođen je na tridesetak jezika i zastupljen je u više od sto svetskih antologija, enciklopedija, leksikona i zbornika. Između ostalog, nalazi se u najprestižnijim svetskim izborima, poput engleske enciklopedije „2000 Outstanding Intellectuals of the 21st Century“, zatim u antologijama: ruskoj „Антология мудрости“, italijanskoj “I più grandi saggi”, francuskoj “Les plus grands esprits”, i tako dalje...

## Karijera
Novinarsku karijeru započeo je u studentskom radio programu „Indeks 202” kao redaktor dnevne emisije 1982. godine. Od 1984. do ukidanja 1996. bio je autor tekstova, reditelj i “doživotni” urednik „Indeksovog radio pozorišta” (satirični radio kabare koji je po svim istraživanjima bio najslušanija radijska emisija u istoriji SFRJ i SRJ). Paralelno sa radom u „Indeksovom radio pozorištu”, Lazić je u listu *Mladost* uređivao satiričnu rubriku „Ovoj zemlji je potrebna mladost”, a potom u magazinu *Duga* satiričnu rubriku „Duga iza oblaka”. Bio je urednik u izdavačkoj zadruzi *Beletra* a u izdavačkoj kući *Danga* direktor i glavni i odgovorni urednik.

Od sredine devedesetih do danas bio je glavni i odgovorni urednik satiričnog lista *Naša krmača*, direktor i glavni i odgovorni urednik satirično-političkog magazina *Bre!*, direktor i glavni i odgovorni urednik dnevnog lista *Glas javnosti*, pomoćnik odgovornog urednika dnevnog lista *Blic* i pomoćnik glavnog i odgovornog urednika programa *Beograd 202*.

Pored „Indeksa 202”, „Indeksovog radio pozorišta”, radio drama, kao i velikog broja pojedinačnih autorskih emisija na svim programima *Radio Beograda* – na *Radio Pingvinu* Lazić je vodio i uređivao autorski serijal pod nazivom „Emisija koju nisu pojeli skakvci”, koji su beogradski novinari u anketi proglasili za najbolju radijsku emisiju u 1995. godini, odmah ispred „Indeksovog radio pozorišta”, dok je ona u isto vreme te godine bila druga po slušanosti u Srbiji, iza „Indeksovog radio pozorišta”. Od 2003. do 2005. uređivao je i vodio na talasima *Beograda 202* veoma slušanu emisiju „Bre 202” (koju je radio sa ekipom saradnika iz magazina Bre!), iz koje su objavljena dva CD-a sa songovima, kao i dva CD-a sa emisijama. Od 2008. uređivao je i vodio na programu *Beograd 202* emisiju „Crno-beli svet”, a od 2014. do 2016. godine emisije „Crna rupa” i „Umesto crne rupe”.

Novinske i publicističke tekstove, prozu, poeziju i aforizme, kao i stručne i naučne radove Lazić je objavljivao u stotinak listova i časopisa u Srbiji i svetu. Stalne kolumne pisao je za: *Književnu reč, Nin, Liberal, Bre!, Crtu, Marku, Glas javnosti, Blic* i *Ilustrovanu politiku*. Feljtone je objavljivao u *Glasu javnosti* i *Ninu*.

Hvaljen i kažnjavan. Za ista dela, za koja je nagrađivan – privođen je i podizane su krivične optužnice, isključivo zbog *“Vređanja imena i dela predsednika države”*, u periodu pre i za vreme vlasti Slobodana Miloševića.

Na Fakultetu za medije i komunikacije u Beogradu držao je nastavu iz predmeta: *Veština ubeđivanja u medijima, Kritička literatura i retorika, Retorika i javni nastup, Komunikacija i tehnika ubeđivanja (osnove)* i *Komunikacija i tehnika ubeđivanja (polemike i debate)*.

Bio je šef poslaničke grupe (DEPOS–ND) u Skupštini Srbije, kao i potpredsednik skupštinskog Odbora za kulturu i informisanje. U junu 1994. podneo je ostavke na sve funkcije. Jedini je šef poslaničke grupe u istoriji srpskog parlamenta koji je podneo ostavku na tu funkciju i napustio Skupštinu.

## Objavljene knjige
(godine izdavanja originalnih knjiga na srpskom jeziku) 
***Zaustavite planetu hoću da siđem** (1982.) – poezija  •           
***Na zubatom suncu** (1988.) – satirični aforizmi *(pet izdanja)*  •    
***Heroji Bulevara revolucije** (1990.) – tekstovi za “Indeksovo radio pozorište” *(dva izdanja)*  •     
***Opelo za mrtvo more** (1994.) – satirična poezija *(četiri izdanja)*  •     
***Godine zapleta** (1997.) – tekstovi za “Indeksovo radio pozorište” *(dva izdanja)*  •     
***Kratka istorija duše** (2001.) – proza *(tri izdanja)*  •     
***Nema malih uloga** (2002.) – publicistika *(tri izdanja)*  •    
***Breleške** (2002.) – publicistika *(dva izdanja)*  •     
***Mali veliki ljudi** (2004.) – dečiji aforizmi *(dva izdanja)*  •     
***Carstvo zemaljsko** (2005.) – satirični aforizmi *(dva izdanja)*  •    
***Šljiva, bre** (2007.) – multidisciplinarna monografija ***(dvojezično na srpskom i engleskom)***  •    
***Obećana zemlja** (2009.) – *publicistika*  •    
***Ateriranje nebeskog naroda 1** (2009.) – publicistika  •     
***Ateriranje nebeskog naroda 2** (2009.) – publicistika  •     
***Savršena samoubistva** (2011.) – roman  
* == Izbori iz stvaralaštva == (godine izdavanja originalnih knjiga na srpskom jeziku) 
***Izabrana satira** (satirična poezija i aforizmi, 1998) – u jednoj knjizi ***(dvojezično na srpskom i gruzijskom)*** *(dva izdanja)*  •          
***Izabrana književnost** (2005.) – u pet knjiga   •          
***zabrana publicistika** (2009.) – u pet knjiga  •          
***Bila jednom jedna emisija** (izbor tekstova za „Indeksovo radio pozorište”, 2009.) – u jednoj knjizi

## Izvor:
Enciklopedija „Ko je ko u svetu stvaralaštva”.